1996 இல் இன்ஃபோசிஸ் கர்நாடகா மாநிலத்தில் இன்ஃபோசிஸ் அறக்கட்டளையை உருவாக்கி, உடல்நலம் பேணுதல், சமூக மறுசீரமைப்பு மற்றும் கிராமப்புற மேம்பாடு, கல்வி, கலை மற்றும் பண்பாடு ஆகிய தளங்களில் இயங்கியது. தற்பொழுது இந்த அறக்கட்டளை இந்திய மாநிலங்களான தமிழ்நாடு, ஆந்திரபிரதேசம், மகா ராஷ்ட்ரா, கேரளா, ஒரிசா மற்றும் பஞ்சாப் ஆகிய இடங்களிலும் பரவியுள்ளது. இந்த இன்ஃபோசிஸ் அறக்கட்டளைத் தலைவராக சேர்மன்.நாராயணமூர்த்தி அவர்களின் மனைவி திருமதி. சுதா மூர்த்தி அவர்கள் இருக்கின்றார்கள்.

2004 இல் இருந்து இன்ஃபோசிஸ் தொடர்ச்சியான முதன்மை பணிகளாக, தம் நிறுவனத்தை உலகம் தழுவிய அளவில் ஒருங்கிணைத்தல் மற்றும் நெறிமுறைப்படுத்தல் மற்றும் உலகம் தழுவிய நிறுவன உறவுகளை ஒரு குடைக்கீழ் கொண்டு வருதல் ஆகியவற்றிற்காக அமைத்தத் திட்டம் AcE - நிறுவனசார் நட்புறவு நாடுகளின் குழாம் (Academic Entente) என்றழைக்கப்படுகிறது. இதன்மூலம் நிகழ்வு குறித்த ஆய்வறிக்கை எழுதுதல், கல்விசார் கருத்தரங்கங்கள் மற்றும் பல்கலைக்கழக நிகழ்வுகளில் பங்கேற்றல், ஒருங்கிணைந்த ஆய்வுகள், இன்ஃபோசிஸ் மேம்பாட்டு மையங்களுக்கு கற்றல் சார்ந்த பயணங்களை வழங்குதல் மற்றும் இன்ஸ்டெப் என்கிற உலகளாவிய உள்பயிற்சி திட்டம் நடத்துதல், நிறுவனத்தின் முக்கிய பங்கு உரிமையாளர்களை ஒருங்கிணைத்து தொடர்பு கொள்ளுதல் ஆகிய பணிகளை மேற்கொள்கிறது.

இன்போசிஸின் உலகளாவிய உள்பயிற்சி திட்டம், இன்ஸ்டெப் எனப்படுகிறது.இது நிறுவன நட்புறவு குழும முனையத்தின் முக்கியக் கூறுகளில் ஒன்றாகக் கருதப்படுகிறது. இது உலகம் முழுவதும் உள்ள பல்கலைக் கழகத்திலிருந்து வரும் பயிற்சியாளர்களுக்கு நேரடி பணித்திட்டங்களை வழங்குகிறது. இன்ஸ்டெப் ஆனது வணிகம், தொழில்நுட்பம், பிற கலைகள் சார்ந்த பல்கலைக்கழகங்களில் இருந்து இளங்கலை, முதுகலை, முனைவர் பட்ட மாணவர்களைத் தேர்ந்தெடுத்து இன்ஃபோசிஸ்சின் உலக அலுவலங்கள் ஏதேனும் ஒன்றில் 8 முதல் 24 வாரங்களுக்கு உள்பயிற்சியினை வழங்குகிறது. இன்ஸ்டெப் உள்பயிற்சி யாளர்களுக்கு இன்போசிஸுடன் இணைந்து தொழில் வாய்ப்புகளையும் வழங்குகிறது.

1997 இல் இன்ஃபோசிஸ் தகவல் தொழில்நுட்ப உலகத்தை நகர்புற இளைஞர்களுக்கு புலப்படுத்தும் நோக்கில் கோடைகால விடுமுறை பயிற்சி திட்டமான ”இளையோரை கவர்தல் திட்டம்” என்ற திட்டத்தைத் துவக்கியது. இத்திட்டம் கணினி அறிவியல் மற்றும் தகவல் தொழில்நுட்பத்தில் ஆர்வம் மற்றும் புரிந்துணர்தலை மேம்படுத்துவதை குறிக்கோளாகக் கொண்டது. இத்திட்டம் IX நிலையில் படிக்கக்கூடிய மாணவர்களை மையமாகக் கொண்டமைந்தது.

2002 இல் பென்சுல்வேனிய பல்கலைக் கழகத்தின் வார்ட்டன் வணிகப் பள்ளி மற்றும் இன்ஃபோசிஸ் இணைந்து வார்டன் இன்போசிஸ் பிஸ்னஸ் டிரான்ஃபார்மேசன் அவார்ட் என்ற அமைப்பைத் துவக்கியது. இந்த தொழில்நுட்ப விருதானது, நிறுவனங்கள் மற்றும் தனிநபர்கள் தங்களின் மாறுபட்ட வணிகமுறை மற்றும் சமூக ஊக்கம் சார்ந்த தகவல் தொழில்நுட்பத்தை அங்கீகரித்தது. சாம்சங், அமேசான்.காம், கேபிடல் ஒன், RBS மற்றும் ING டைரக்ட் ஆகிய நிறுவனங்கள் இவ்விருதினை வென்ற முந்தைய வெற்றியாளர்களாவர்.

இன்ஃபோசிஸ் ஆசியாவிலேயே தனியார் துறை அமைப்புக்கான மிகப்பெரிய பயிற்சி மையத்தையும் கொண்டுள்ளது. இந்த பயிற்சி மையம் கர்நாடகாவில் உள்ள மைசூரில் அமைந்துள்ளது. இது தற்பொழுது ஒவ்வொரு ஆண்டும் 4,500 பயிற்சி பெறுபவர்களைக் கொண்டுத் திகழ்கின்றது. 2009 இல் 10,000 மென்பொருள் தொழில்முறை பயிற்சி பெறுபவர்கள் தங்கக்கூடிய அளவில் புதிய பயிற்சி மையம் திறக்கப்பட்டுள்ளது. இந்த புதிய மையமும் மைசூரில் அமைந்துள்ளது.

2008 இல் இன்ஃபோசிஸ், நேஷனல் இன்ஸ்டியூட் ஆஃப் அட்வான்ஸ்ட் ஸ்டடியீஸ் உடன் இணைந்து கணிதவியல் ஆய்வில் சிறந்து விளங்குபவர்களுக்கான ’இன்ஃபோசிஸ் கணிதவியல் பரிசு’ ஒன்றை உருவாக்கியுள்ளது.

முதன்மைப் பணிகள்
வரலாறு
காலக்கோடு
இன்றியமையாதத் தொழில்கள்